KIRJALLINEN KYSYMYS P-2118/01 esittäjä(t): Christos Folias (PPE-DE) komissiolle. Asbesti Eurooppa-koulu Bryssel I:ssä (Uccle).



Virallinen lehti nro 093 E , 18/04/2002 s. 0063 - 0064



KIRJALLINEN KYSYMYS P-2118/01 esittäjä(t): Christos Folias (PPE-DE) komissiolle (10. heinäkuuta 2001) Aihe: Asbesti Eurooppa-koulu Bryssel I:ssä (Uccle) Juuri päättynyt kouluvuosi alkoi Eurooppa-koulu Bryssel I:n (Uccle) oppilaiden kohdalla kuukauden viipeellä, koska koulurakennuksissa suoritettiin töitä niiden puhdistamiseksi karsinogeenisesta asbestista. Asiasta vastaavat henkilöt vakuuttivat tuolloin, ettei enää ole mitään ongelmaa, joten ei ole mitään syytä huoleen. Pääsiäisloman aikana tehdyissä uusissa tarkastuksissa, jotka suoritti asbestikysymysten asiantuntija, todettiin, ettei ongelmia ole ratkaistu. Jälleen paljastui, että koulun rakennuskompleksissa on asbestia. Seurasi epäröintiä siitä suljetaanko se rakennus, josta asbestia löydettiin vai ei, mutta lopulta päätettiin, että asbesti poistetaan rakennuksesta kesän aikana. Koska taustalla on nyt jo viimevuotinen kokemus, ja koska huolta Bryssel I -koulun (Uccle) tuhansien oppilaiden terveydestä lisää suuresti se, että asiasta on esitetty ristiriitaisia näkemyksiä, Euroopan komissiolta kysytään: - Onko se tietoinen siitä, että vaikka kouluvuoden 20002001 alkaessa vakuutettiin, että kaikki asbesti oli lopullisesti poistettu, pääsiäisenä paljastui yhtäkkiä, että jäljellä oli vielä kokonainen rakennus, jossa on asbestia? - Ketkä ovat asiasta vastuussa? Näiden henkilöiden vastuuttomuus synnyttää ongelmia tuhansille vanhemmille. Tullaanko heidät asettamaan vastuuseen laiminlyönneistä ja puutteellisesta valvonnasta? - Kuka voi taata, että tällä kertaa koulu aloittaa toimintansa vapaana kaikista asbestiepäilyistä ja oppilaiden ja työntekijöiden terveyden kannalta varmasti turvallisena? Neil Kinnockin komission puolesta antama vastaus (9. lokakuuta 2001) Komissio pyytää arvoisaa parlamentin jäsentä kiinnittämään huomiota siihen, että Eurooppa-koulut eivät toimi komission alaisuudessa vaan Eurooppa-koulujen johtokunnan alaisuudessa, joka on hallitusten välinen elin ja joka on perustettu 12. huhtikuuta 1957 tehdyllä sopimuksella. Elin koostuu jäsenvaltioiden opetusministereistä ja/tai ulkoisista kulttuurisuhteista vastaavista ministereistä. Myös komission edustaja on jäsenenä johtokunnassa 11. joulukuuta 1957 tehdyn sopimuksen mukaisesti. Johtokunnan kaikkien Eurooppa-koulujen sijaintimaiden kanssa tekemien sopimusten mukaisesti kyseisten jäsenvaltioiden hallitukset antavat kouluille erityisavustusta siinä muodossa, että ne järjestävät sopivat tilat ja toiminnot sekä ylläpitävät niitä, jotta koulujen materiaaliset ja toiminnalliset tarpeet voitaisiin täyttää. Johtokunnan ja Belgian välinen sopimus allekirjoitettiin 12. lokakuuta 1962 ja ratifioitiin 8. marraskuuta 1975. Näin ollen belgialainen viranomainen (Régie des Bâtiments, lyhenne RdB) vastaa neljästä Belgiassa nykyisin toimivasta Eurooppa-koulusta. Vastaukset arvoisan parlamentin jäsenen kysyksiin ovat seuraavat: Komissiolla on käytettävissään asbestin esiintymistä koskevia erilaisia teknisiä raportteja, jotka RdB on esittänyt Ucclen Eurooppa-koululle. Ajantasaistettu asbestiraportti, jonka teki European Environment Consultants -yhtiö (RdB:n osoittama asiantuntijayritys), perustui näköhavaintoihin ja epäilyttävän materiaalin tarkasteluun optisella mikroskoopilla Belgian oikeudellisten vaatimusten mukaisesti. Gefahrstoffe in Bauten GmbH -yhtiöltä (GSB) pyydettiin kuitenkin toinen raportti, koska oli mahdollista, että asbestia esiintyi paikoissa, joihin ei ollut pääsyä, ja että sitä ei ollut havaittu aiemmissa tarkastuksissa, jotka perustuivat näköhavaintoihin nykyisen lainsäädännön mukaisesti. GSB:tä edustavan Teichertin laatimassa raportissa esitettiin uusia asbestihavaintoja ja suositeltiin asbestin poistamista. On perustettu johtokunnan pääsihteerin johtama työryhmä, jonka tehtävänä on huolehtia Ucclen Eurooppa-koulun korjaustöiden seurannasta. Tässä työryhmässä edustettuna oleva RdB vakuutti, että asbesti poistetaan kesällä 2001 koulun loman aikana ja että oppilaiden ja henkilöstön turvallisuuden ja terveyden takaamiseksi ryhdytään kaikkiin tarvittaviin toimenpiteisiin. Ucclen Eurooppa-koulun rehtori on ilmoittanut, että asbesti poistettiin suunnitelman mukaisesti viime kesäloman aikana ja että luonnontieteiden rakennuksessa, Fabiola, Van Houtte ja Château -rakennuksissa sekä uimahallissa tehdyt ympäristön ilmamittaukset osoittavat, että asbestikuituja ei esiinny. GSB:n asiantuntijan näiden töiden jälkeen laatimassa tarkastusraportissa vahvistetaan nämä tulokset.